[pic] | EUROOPAN YHTEISÖJEN KOMISSIO | Bryssel 19.9.2007 KOM(2007) 544 lopullinen KOMISSION KERTOMUS EUROOPAN PARLAMENTILLE JA NEUVOSTOLLE Euroopan maatalouden tukirahaston menoista Varojärjestelmä nro 8/2007 SISÄLLYSLUETTELO 1. JOHDANTO 3 2. KÄYTTÖTARKOITUKSEENSA SIDOTUT TULOT 3 3. SOKERIN RAKENNEUUDISTUSRAHASTO 4 4. KUVAUS VUODEN 2007 TALOUSARVION TOTEUTUMISESTA 4 5. PÄÄTELMÄT 6 1. JOHDANTO Liitteessä esitetään talousarvion tosiasiallisen toteutumisen taso 16. lokakuuta 2006 ja 30. kesäkuuta 2007 välisenä aikana suhteessa indikaattorin osoittamaan menoprofiiliin. Toteutumisen taso on määritelty neuvoston asetuksen (EY) N:o 1290/2005[1] 20 artiklan säännösten perusteella. 2. KÄYTTÖTARKOITUKSEENSA SIDOTUT TULOT Yhteisen maatalouspolitiikan rahoituksesta annetun asetuksen (EY) N:o 1290/2005 34 artiklan säännösten mukaan sääntöjenmukaisuustarkastuksia koskevien päätösten mukaisesti tehdyistä rahoitusoikaisuista, sääntöjenvastaisuuksista ja maitomaksusta saatavat tulot ovat maataloustukirahaston menojen rahoittamiseksi tarkoitettuja käyttötarkoitukseensa sidottuja tuloja. Vuoden 2007 talousarviota laadittaessa kyseisistä tuloista tehtiin arvio, joka otettiin huomioon, kun budjettivallan käyttäjä hyväksyi vuoden 2007 talousarviomäärärahat. Erityisesti - maitomaksusta saataviksi tuloiksi arvioitiin 349,0 miljoonaa euroa, ja ne otettiin huomioon vähentämällä maito- ja maitotuotealalle pyydettyjä määrärahoja, joita budjettivallan käyttäjä myönsi 587,0 miljoonaa euroa; - sääntöjenmukaisuustarkastuksen perusteella takaisin perityistä määristä saaduiksi tuloiksi arvioitiin 568,0 miljoonaa euroa ja sääntöjenvastaisuuksista saaduiksi tuloiksi 70,0 miljoonaa euroa; yhteensä 638,0 miljoonan euron suuruinen määrä otettiin huomioon vähentämällä tilatukijärjestelmään pyydettyjä määrärahoja, joita budjettivallan käyttäjä myönsi 27 918,0 miljoonaa euroa. Liitteenä olevassa taulukossa on selvitys käyttötarkoitukseensa sidottujen tulojen toteutumisesta; niitä oli peritty 1 126,9 miljoonaa euroa 30. kesäkuuta 2007 mennessä. Erityisesti - maitomaksusta kerättiin noin 360,0 miljoonaa euroa, kun alun perin käytetty arvio oli 349,0 miljoonaa euroa, - sääntöjenmukaisuustarkastusten perusteella takaisin perityt määrät olivat noin 557,8 miljoonaa euroa, ja - sääntöjenvastaisuuksista saadut tulot olivat noin 209,2 miljoonaa euroa, ja lisämääriä ennakoidaan saatavan niin ikään varainhoitovuoden loppuun mennessä. Asiaa koskevien sääntöjen mukaisesti kyseiset tulot voidaan käyttää osittain tai kokonaan maataloustukirahaston menojen kattamiseksi, jos budjettivallan käyttäjän myöntämät määrärahat eivät riitä jäsenvaltioille aiheutuneiden menojen rahoittamiseksi. Jos kyseiset tulot jäävät käyttämättä tai ne käytetään vain osittain, kyseinen osuus siirretään automaattisesti seuraavaan varainhoitovuoteen. 3. SOKERIN RAKENNEUUDISTUSRAHASTO Sokerialan väliaikaisia rakenneuudistusmääriä kohdellaan käyttötarkoitukseensa sidottuina tuloina sokerin rakenneuudistustuen ja muiden rakenneuudistusrahastossa suunniteltujen tukien rahoittamiseksi. Markkinointivuonna 2006/2007 kyseiset määrät liittyvät toimijoilla olevien sokerin, inuliinisiirapin ja isoglukoosin määrällisiin kiintiöihin, ja jäsenvaltioiden on määrä kerätä ja maksaa ne rahastolle kahdessa erässä, joiden määräajat ovat 31. maaliskuuta ja 30. marraskuuta 2007. Jäsenvaltiot ovat maksaneet käyttötarkoitukseensa sidottujen tulojen tilille maaliskuun lopussa rakenneuudistustukien ensimmäisen erän, jonka määrä oli 1 287,2 miljoonaa euroa. Jäsenvaltiot ilmoittivat kesäkuussa 2007 noin 391,5 miljoonan euron määrästä rakenneuudistuksen kohteena olleelle sokeriteollisuudelle maksettavia tukimaksuja varten. Tuet rahoitetaan vastaavalta käyttötarkoitukseensa sidottujen tulojen tililtä, joten tulevia rakenneuudistustukia ja muita tukia varten jää 895,7 miljoonaa euroa. 4. KUVAUS VUODEN 2007 TALOUSARVION TOTEUTUMISESTA Seuraavassa on lyhyt kuvaus tosiasiallisen ja odotetun toteutumistason välisten merkittävimpien erojen syistä vuoden 2007 talousarvion eräiden alojen osalta. 4.1. Valuuttoihin vaikuttavat tekijät Edellä mainitulla kaudella aiheutuneissa menoissa on otettu huomioon dollarin kurssikehitys euroon nähden. Kyseinen pariteetti vaikuttaa useimpien maataloustuotteiden vientitukien (erityisesti viljat ja sokeri) sekä eräiden yhteisön sisäisten tukien (esim. puuvillatuki) menoihin. Asetuksen (EY) N:o 1290/2005 21 artiklan mukaisesti budjettivallan käyttäjän hyväksymän talousarvion perustana oli dollarin keskimääräinen pariteetti vuoden 2006 heinä-syyskuussa eli 1 € = 1,27 $. Olisi huomattava, että keskimääräinen pariteetti oli 1. elokuuta 2006 ja 30. kesäkuuta 2007 välisenä aikana noin 1 € = 1,31 $ eli 3,1 prosenttia vuoden 2007 talousarvion laatimisessa käytettyä kurssia korkeampi. 4.2. Markkinoihin vaikuttavat tekijät 4.2.1. Vilja (– 327,0 milj. euroa) Viljamarkkinoiden erittäin suotuisat sisäiset ja ulkoiset olosuhteet ja niistä johtuvat korkeammat sisämarkkinahinnat ovat vähentäneet julkisiin varastoihin hankittavan viljan määrää ja kasvattaneet viljan myyntiä sekä vähentäneet vientitukimenoja. Sen vuoksi tämän alan talousarviomäärärahoissa on alikäyttöä, jonka odotetaan jatkuvan varainhoitovuoden loppuun. 4.2.2. Tuet liitteeseen I kuulumattomille tuotteille (– 71,4 milj. euroa) Jäsenvaltioille aiheutunee vähemmän menoja jalostettujen maataloustuotteiden vientitukimaksuista, koska kyseisten tuotteiden vientitukien yleistaso on laskenut. Tilanteen arvioidaan jatkuvan varainhoitovuoden loppuun. 4.2.3. Sokeri (+ 181,3 milj. euroa) Nykyinen talousarviomäärärahojen ylikäyttö verrattuna indikaattorin tasoon johtuu pääasiassa sokerin kasvaneista vientimääristä, jotka koskevat niin vapailla markkinoilla kuin julkisessa varastossa olevaa sokeria. 4.2.4. Hedelmät ja vihannekset (– 63,0 milj. euroa) Nykyinen talousarviomäärärahojen alikäyttö verrattuna indikaattorin tasoon johtuu pääasiassa tähän asti jalostustukea saaneiden tomaattien pienemmistä määristä. Tuottajaorganisaatioiden toimintarahastojen määrärahojen käyttötahti on lisäksi hitaampaa kuin vastaava indikaattorin taso. 4.2.5. Maito ja maitotuotteet (+ 100,3 milj. euroa) Talousarviomäärärahoissa oli indikaattoriin verrattuna ylikäyttöä 30. kesäkuuta 2007. Määrärahojen ylikäyttö verrattuna indikaattorin tasoon johtuu teknisistä syistä, koska vuoden 2007 talousarviosta lähtien maitomaksun tuloja, joiden määräksi on alun pitäen arvioitu 349,0 miljoonaa euroa, kohdellaan erillisinä maataloustukirahaston käyttötarkoitukseensa sidottuina tuloina. Kyseiset tulot eivät sisältyneet vuodeksi 2007 pyydettyihin ja budjettivallan käyttäjän tälle alalle myöntämiin talousarviomäärärahoihin, ja sen vuoksi indikaattoria sovelletaan määrärahoihin, joista on vähennetty kyseinen määrä. Tästä syystä talousarvion toteutuminen osoittaa tällä hetkellä ylikäyttöä. Jos maitoalalle alun perin ennakoidut tulot maitomaksusta otetaan huomioon, tällä alalla on – 152,4 miljoonan euron alikäyttö. 4.3. Suorat tuet (+ 30,9 milj. euroa) Jäsenvaltiot nopeuttivat maksutahtiaan kesäkuussa, joten toukokuuhun asti nähtävissä ollut määrärahojen alikäyttö kääntyi lievään ylikäyttöön vastaavaan indikaattorin tasoon verrattuna. Jäsenvaltioiden elokuun lopun menoarvioiden mukaan ylikäytön odotetaan kasvavan noin 1,0 prosenttiin talousarviomäärärahoista vastaavaan indikaattorin tasoon verrattuna, ja se koskee sekä tuotannosta irrotettuja että muita suoria tukia. Jotta varmistetaan talousarvion toteutuminen eräiden tämän alan järjestelmien osalta, komission yksiköt ovat olleet yhteydessä eräisiin jäsenvaltioihin laatiakseen arvion niiden näitä ohjelmia koskevista maksusuunnitelmista varainhoitovuoden loppuun ulottuvalla jaksolla. Jos tilatukijärjestelmään alun perin ennakoidut tulot sääntöjenmukaisuustarkastuksista ja sääntöjenvastaisuuksista otetaan huomioon, suoria tukia koskevassa luvussa on 30. kesäkuuta 2007 – 597,9 miljoonan euron alikäyttö. 4.4. Maatalousmenojen tarkastaminen 4.4.1. Edeltävien varainhoitovuosien tilien sääntöjenmukaisuustarkastus (+ EUR 40,9 milj. euroa) Komissio on tehnyt kaikki tilien tarkastamista ja hyväksymistä koskevat päätökset, joiden arvioitiin toteutuvan kuluvan varainhoitovuoden loppuun mennessä. Tilien tarkastamista ja hyväksymistä koskevien päätösten vuoksi tehtyjen oikaisujen kautta takaisin perityt nettomäärät olivat 30. kesäkuuta 2007 noin – 74,7 miljoonaa euroa. Tämä määrä verrattuna vuoden 2007 talousarviota laadittaessa käytettyyn – 178,0 miljoonan euron määrään aiheuttaa talousarviomäärärahojen alikäytön. Jos jo takaisin peritty määrä säilyy samana varainhoitovuoden loppuun, se lisää maataloustukirahaston menoja noin 103,0 miljoonalla eurolla varainhoitovuonna 2007. Maataloustukirahaston menojen lisäys on tällä hetkellä noin 40,9 miljoonaa euroa verrattuna vastaavaan indikaattorin tasoon kesäkuussa 2007. 5. PÄÄTELMÄT Talousarviomäärärahojen täytäntöönpano 16. lokakuuta 2006–30. kesäkuuta 2007 oli 40 371,3 miljoonaa euroa. Siihen liittyi siis kyseisten määrärahojen alikäyttö, jonka suuruus on noin – 191,8 miljoonaa euroa, mikä johtuu pääasiassa markkinatoimenpiteistä. Alikäytön arvioidaan kasvavan varainhoitovuoden loppuun mennessä. Tässä vaiheessa suorien tukien talousarviomäärärahojen arvioidaan osoittavan ylikäyttöä varainhoitovuoden lopussa. Kyseiset suhteelliset määrät ja maatalousmenojen tarkastamisesta aiheutuva talousarviomäärärahojen alikäyttö määrittävät maataloustukirahastolle varattujen tulojen lopullisen käyttötason. LIITE [pic] [1] EUVL L 209, 11.8.2005, s. 1, asetus sellaisena kuin se on viimeksi muutettuna asetuksella (EY) N:o 320/2006 (EUVL L 58, 28.2.2006, s. 42).